افغانان د تقلبي رایو د سپیناوي نتیجې ته انتظار باسي
نړیوال فشارونه نن شنبې په داسې حال کې مخ په زیاتیدو دي چې د افغانستان خلک د انتخاباتو په اړه د شکایتونو د اوریدو د کمیسیون راپور ته انت
په دغه لړ کې څو تنه بهرني عالي رتبه مقامات نن کابل ته راغلي. په دوی کې د فرانسې د بهرنیو چارو وزیر برنارډ کوشنر او امریکايي سناتور جان کیري هم شامل دی. د انتخاباتو په اړه د شکایتونو د اوریدو کمیسیون د هغو تورونو په اړه تحقیقات کوي چې وايي د اسد د ٢٩مې نیټې په انتخاباتو کې ډیره زیاته جعلکاري او تقلب شوی دی. په هغو ابتدايي نتایجو کې چې یوه میاشت مخکې اعلان شوې، د جمهور رئیس کرزي د رایو اندازه ٥۴ فیصده او د هغه د مهم سیال د بهرنیو چارو د پخواني وزیر عبدالله عبدالله د رایو اندازه ٢٨ فیصده ښودل شوې وه. د شکایتونو د اوریدو کمیسیون پرون وویل چې د انتخاباتو د خپلواک کمیسیون له استازو سره خبرې کوي او هغوی به وروستئ نتیجې اعلان کړي. د افغانستان له پاره د امریکا پخواني سفیر زلمي خلیلزاد هم په روانه هفته کې کابل ته سفر وکړ او له جمهور رئیس کرزي او عبدالله عبدالله سره یې وکتل. ښاغلي خلیلزاد د جمعې په روځ ناوخته خبریالانو ته وویل چې هغه پر دواړو کاندیدانو باندې ټینگار وکړ چې دغه حساس وخت ته د ارزښت په سترگه وگوري. د نړۍ چارواکي له جمهور رئیس کرزي او عبدالله عبدالله نه غواړي چې د واک په شریکولو باندې موافقه وکړي. چارواکي وايي، که دوهم ځلې انتخاباتو ته ضرورت شي، نو هغه باید د لومړیو انتخاباتو د نتایجو د اعلان دوه هفتې وروسته تر سره شي خو څارونکي وايي چې دا کار به ډیر مشکل وي. په کابل کې د ملگرو ملتونو یوه ویاند، حلیم صدیق پرون امریکا غږ ته وویل چې د اسد د ٢٩مې نیټې د جنجالي رایو په اړه د کمیسیون د تحقیقاتو نتایج به ډیر ژر اعلان شي. تمه کیده چې نتایج به د جمعې په ورځ اعلان شي، خو اوس نه ده معلومه چې وروستۍ پریکړه به کله اعلانیږي. د افغانستان د انتخاباتو خپلواک کمیسیون وايي چې دا لا تر اوسه له وخت نه مخکې ده چې د دوهم ځلي انتخاباتو د کیدو پیشبیني وشي. په واشنگټن کې د افغانستان سفیر سید طیب جواد د پنجشنبې په ورځ وویل ښايي دوهم ځلې انتخابات وشي. د اسد د ٢٩مې نیټې په انتخاباتو کې په زیاته اندازه د تقلب او جعلکاریو د کیدو رپوټونو د انتخاباتو نتایج وځنډول. امریکايي مقامات وايي، دغه انتخابات د افغانستان لپاره د ستراتیژئ په تعینولو کې مهم ارزښت لري.